## Ivace+i Innovació impulsa el desenrotllament de tecnologies per a transformar els residus de cautxú industrial en materials d’alt valor

*** La iniciativa permetrà recuperar deixalles industrials que acaben en abocadors o incinerades per la complexitat del seu reciclatge**

La Conselleria d’Innovació, Indústria, Comerç i Turisme, que dirigix Marián Cano, finança, mitjançant Ivace+i Innovació, un projecte que permetrà la reutilització eficient dels residus de cautxú industrial, el reciclatge del qual és molt més complex que el que s’utilitza en pneumàtics.

Es tracta d’una iniciativa desenrotllada íntegrament en la Comunitat Valenciana amb l’objectiu de convertir un residu complex en un recurs circular d’alt valor afegit.

La proposta, denominada ‘Resscate’, es desenrotlla en col·laboració amb l’Institut Tecnològic del Plàstic, AIMPLAS; l’Institut de Tecnologia Química (ITQ-CSIC) i l’empresa Tecnocaucho Rolls & Covers. Compta, a més, amb finançament de la Unió Europea mitjançant el programa Fons Europeu de Desenrotllament Regional (FEDER) Comunitat Valenciana per al període 2021-2027.

El cautxú és un material essencial en múltiples sectors industrials per la seua elasticitat, resistència i durabilitat. No obstant això, estes mateixes propietats en dificulten el reciclatge, especialment en el cas del cautxú no pneumàtic. A Espanya es generen més de 10.000 tones anuals d’esta mena de residu, que en la seua majoria acaba en abocadors o s’incinera, amb el consegüent impacte ambiental.

Precisament per a fer front a este desafiament, el projecte treballa en dos tecnologies complementàries. D’una banda, la mecanoquímica, que utilitza energia mecànica per a trencar i formar enllaços sense necessitat de dissolvents ni temperatures extremes, permet un procés més net i eficient. D’altra banda, la hidrogenació catalítica empra catalitzadors metàl·lics per a actuar de manera selectiva sobre les unions químiques responsables de la reticulació del cautxú, recuperant un material flexible i processable.

El resultat de la iniciativa és un cautxú desvulcanitzat que pot revulcanitzar-se (per a recuperar les seues propietats elàstiques) i reincorporar-se en noves formulacions per a aplicacions industrials exigents, com els recobriments de corrons industrials.

Esta transformació no només permet reduir la quantitat de residus enviats a abocador o incineradora, sinó que també disminuïx les emissions de CO₂ i alleugerix la pressió sobre el cautxú verge.

**Del laboratori a la fàbrica**

Des del punt de vista econòmic, convertix un cost de gestió en una oportunitat d’estalvi i obri noves línies de negoci basades en materials reciclats d’alt valor. En l’àmbit industrial, demostra que tecnologies que fins ara romanien en fase experimental poden escalar-se a entorns reals de producció i oferir solucions viables i competitives.

“La clau està en el fet de combinar coneixement científic amb aplicació industrial real. Gràcies a la col·laboració amb AIMPLAS i el CSIC, estem aconseguint resultats que poden tindre un impacte tangible en la sostenibilitat del sector”, ha afirmat David Albalate, de Tecnocaucho Rolls & Covers, que coordina esta iniciativa.

Per la seua banda, l’investigador en mecanoquímica i extrusió reactiva en AIMPLAS Giacomo Marra ha explicat que “‘Resscate’ demostra que és possible donar una segona vida al cautxú industrial amb tecnologies netes i eficients. Estem transformant un residu problemàtic en una solució competitiva per a la indústria”.

En opinió de Pascual Oña, científic d’ITQ-CSIC, “el projecte constituïx un exemple de col·laboració publicoprivada que connecta ciència, innovació i empresa per a abordar un repte global des d’un ecosistema local”.

‘Resscate’ s’alinea amb els reptes i les solucions identificats pel Comité Estratègic d’Innovació (CEI) en Economia Circular, que impulsa Ivace+i, i que insta a potenciar la simbiosi dels sectors productius i a avançar en la reducció i valorització més eficient dels residus a través de l’I+D+i. De la mateixa manera, la iniciativa s’enquadra en els eixos principals de l’Estratègia especialització intel·ligent de la Comunitat Valenciana, S3, que coordina la Conselleria d’Innovació, Indústria, Comerç i Turisme.

Fecha: 29/12/2025